Marugame Seimen (มารุกาเมะ เซเมง) ร้านอุด้งชื่อดังจากเมือง Sanuki ประเทศญี่ปุ่น ซึ่งเป็นเมืองขึ้นชื่อเรื่องอุด้ง เป็นร้านที่มีสาขามากที่สุดในประเทศญี่ปุ่นมากกว่า 600 สาขา มารุกาเมะ เซเมงบุกไทย เปิดสาขาแรกที่ Rain Hill สุขุมวิท 47 ปัจจุบันมีหลายสาขา ค่อนข้างหาทานได้ไม่ยากแล้วค่ะ 

จุดเด่นของมารุกาเมะ เซเมง คือ อุด้งเส้นสดที่ทำกันสดๆ วันต่อวันเท่านั้น มีเครื่องเคียงนั่นก็คือของทอดหลากหลายชนิดให้เลือก การออเดอร์อาหารของที่นี่เป็นระบบ self service ทุกขั้นตอน เริ่มจากการสั่งอาหาร รอรับอาหาร เลือกเครื่องเคียง ชำระเงิน สุดท้ายทานเสร็จจะต้องนำจานอาหารไปเก็บตามที่ที่จัดเตรียมไว้ด้วยนะคะ 

[พิกัด/บรรยากาศ]
Marugame Seimen ตั้งอยู่บนชั้น 4 ของห้าง Siam Square One สาขานี้ตัวร้านค่อนข้างใหญ่ กว้างขวางใช้ได้ มีทั้ง indoor และ outdoor ด้วยระบบ self service จึงทำให้ดูเป็นระเบียบและสะอาดดีค่ะ 

[เมนู/รสชาติ]
~ เมนไต คามะทามะอุด้ง (139฿) อุด้งเส้นสดออนท๊อปมาด้วยเมนไต (mentaiko) ไข่ปลาค๊อด เส้นอุด้งเหนียวนุ่ม อร่อยมากๆ ไข่ปลาค๊อดคลุกกับเส้นแล้วหอมมันเข้ากันดี 

~ ออนทามะ บุคคาเกะอุด้ง (89฿) อุด้งเส้นสดออนท๊อปด้วยไข่ออนเซน พร้อมกับซอสสูตรเฉพาะของทางร้าน เมนูนี้สามารถเลือกทานได้ทั้งแบบร้อนและเย็น ดาวเลือกทานแบบร้อนค่ะ เส้นอุด้งเหนียวนุ่มทานกับไข่ออนเซนเป็นเมนูที่สุดแสนอร่อยลงตัวที่สุดแล้วค่ะ 

~ เทมปุระ (ชิ้นละ 29฿) เลือกกุ้งกับไก่อย่างละชิ้น เทมปุระของที่นี่ทอดมาได้แบบกรอบสะใจ แต่ข้างในยังคงความนุ่ม ไม่แข็งและไม่อมน้ำมัน เสียดายที่ชุบแป้งทอดค่อนข้างหนาไปนิดค่ะ

~ เอสโคล่า สำหรับสาขานี้จะมีพนักงานกดน้ำให้นะคะ ดูแล้วเหมือนกดให้รอบเดียวไม่มีรีฟิลเหมือนสาขาพรอมมานาดที่เคยทาน 

[สรุปโดยรวม]
เป็นเมนูที่ดูง่ายๆทานง่ายๆ แต่รสชาติอร่อยใช้ได้เลยนะคะ คงเป็นวัตถุดิบที่ใช้ทำมีความสดใหม่อยู่เสมอ โดยเฉพาะเส้นอุด้งที่ทำกันสดๆ เลยทำให้ได้รสชาติที่อร่อยลงตัวค่ะ ส่วนราคารวมเครื่องดื่มต่อคนแล้วก็อยู่ที่ร้อยกว่าบาทค่ะ ถือว่าเป็นราคาที่ไม่แพง ทานบ่อยได้เลย